b'\n_START_ARTICLE_\nEto\xc5\xa1ka kotanja\n_START_PARAGRAPH_\nEto\xc5\xa1ka kotanja je velika endorei\xc4\x8dna slana kotanja, ki je del kotline Kalahari na severu Namibije. 120 kilometrov dolgo suho jezersko dno in njegova okolica sta za\xc5\xa1\xc4\x8ditena kot Narodni park Eto\xc5\xa1a, ki je eden najve\xc4\x8djih namibijskih parkov divjih \xc5\xbeivali. Kotanja je ve\xc4\x8dinoma suha, a po de\xc5\xbeju dobi tanek sloj vode, ki je mo\xc4\x8dno slan zaradi mineralnih snovi na povr\xc5\xa1ini kotanje, ki je ve\xc4\x8dino leta suho blato, prevle\xc4\x8deno s soljo.\n_START_SECTION_\nLega in opis\n_START_PARAGRAPH_\nEto\xc5\xa1a (etosha) (v jeziku doma\xc4\x8dinov pomeni mesto prividov tudi velik bel prostor) ima obliko velike mineralne kotanje. Obmo\xc4\x8dje ka\xc5\xbee zna\xc4\x8dilno belo in zelenkasto povr\xc5\xa1ino, ki se razprostira na povr\xc5\xa1ini ve\xc4\x8d kot 4800 km\xc2\xb2. _NEWLINE_Kotanja je nastala zaradi tektonske dejavnosti zemeljskih plo\xc5\xa1\xc4\x8d v ve\xc4\x8d milijonih let. Pred 4\xe2\x80\x9310 milijoni let je tam zbrana voda izoblikovala razli\xc4\x8dne pritoke, ki jih danes ni ve\xc4\x8d zaznati. Pred pribli\xc5\xbeno 16.000 leti, ko se je topil ledeni\xc5\xa1ki pokrov na severni polobli, se je v mokrem podnebnem obdobju v ju\xc5\xbeni Afriki napolnilo jezero Eto\xc5\xa1a. Danes je ve\xc4\x8dinoma suho glineno blato, razpokano v \xc5\xa1estkotnike, ko se posu\xc5\xa1i in razpoka. Le redko se vidi, da je v celoti prekrito s tanko plastjo vode._NEWLINE_Domnevajo, da je v tistem \xc4\x8dasu jezero napajala reka Kunene, a so tektonski premiki plo\xc5\xa1\xc4\x8d s\xc4\x8dasoma povzro\xc4\x8dili spremembo smeri reke, ki je iztekla iz jezera in pustila kotanjo suho in slano. Zdaj je reka Ekuma ob\xc4\x8dasno edini vir vode za jezero. Zna\xc4\x8dilno je, da malo re\xc4\x8dne vode ali sedimenta dose\xc5\xbee suho jezero, saj voda pronica v strugo vzdol\xc5\xbe 250 km toka, kar zmanj\xc5\xa1a koli\xc4\x8dino vzdol\xc5\xbe poti. Zunaj same kotanje so \xc5\xa1tevilna naravna vodna telesa kot posledica arte\xc5\xa1kih izvirov (voda prite\xc4\x8de na povr\xc5\xa1ino pod pritiskom) kot talna vodna ogledala ali kontaktni izviri na stiku plasti razli\xc4\x8dnih prepustnosti._NEWLINE_V posebno bogatih de\xc5\xbeevnih letih se v kotanjo nate\xc4\x8de voda pribli\xc5\xbeno 10 cm visoko in privablja tiso\xc4\x8de plamencev in drugih vodnih ptic. Vodo dovajajo, kadar je dovolj de\xc5\xbeja, nekateri pritoki reke Kunene, kot sta Ekuma in Oshigambo na severovzhodu in Omuramba Ovambo na vzhodu. Povpre\xc4\x8dna koli\xc4\x8dina padavin od novembra do februarja je pribli\xc5\xbeno 410\xe2\x80\x93440 mm. Voda je dvakrat bolj slana kot morska voda._NEWLINE_Obmo\xc4\x8dje Eto\xc5\xa1e je bilo na izjemnih posnetkih leta 1968 prikazano v filmu Stanleyja Kubricka 2001: Odiseja v vesolju.\n_START_SECTION_\nZgodovina\n_START_PARAGRAPH_\nV kolonialni dobi sta bila prva Neafri\xc4\x8dana, ki sta raziskovala to obmo\xc4\x8dje, \xc5\xa0ved Carl Johan Andersson in Angle\xc5\xbe Francis Galton leta 1851. Ameri\xc5\xa1ki trgovski potnik McKiernan je to obmo\xc4\x8dje obiskal leta 1876.\n_START_SECTION_\nRastlinstvo in \xc5\xbeivalstvo\n_START_PARAGRAPH_\nOkolica je obdana z gozdom, prevladujejo drevesa mopane, ki ga zasedajo \xc4\x8drede slonov na ju\xc5\xbeni strani jezera. Mopane se pojavljajo po vsej ju\xc5\xbeni in srednji Afriki in gostijo \xc4\x8drva mopane, ki je li\xc4\x8dinka molja Gonimbrasia belina in je pomemben vir beljakovin za pode\xc5\xbeelske skupnosti._NEWLINE_V slani pu\xc5\xa1\xc4\x8davi je zelo malo rastlin. Modrozelene alge dajejo Eto\xc5\xa1i zna\xc4\x8dilno barvo, trava, kot je Sporobolus spicatus, po de\xc5\xbeju hitro raste v mokrem blatu. Stran od jezera so travniki, na katerih se pasejo \xc5\xbeivali._NEWLINE_To kruto suho kopno z malo rastlinja in majhno koli\xc4\x8dino slane vode gosti nekatere divje \xc5\xbeivali vse leto, vendar ga najve\xc4\x8d uporabljajo \xc5\xa1tevilne ptice selivke. V slanici \xc5\xbeivijo kozice in \xc5\xa1tevilni ekstremofilni mikroorganizmi, odporni proti visoki slanosti (C. Michael Hogan, 2010). V posebno de\xc5\xbeevnih letih kotanja postane jezero s pribli\xc5\xbeno 10 cm vode in goji\xc5\xa1\xc4\x8de za plamence. Priletijo tiso\xc4\x8di plamencev in pelikani (Pelecanus onocrotalus)._NEWLINE_Okoli\xc5\xa1ka savana je dom \xc5\xa1tevilnih sesalcev, ki obiskujejo kotanjo in okoli\xc5\xa1ke vodne kotanje, kjer koli se pojavi voda. Zelo veliko je zeber (Equus quagga), gnujev (Connocheatus taurinus), oriksov, razli\xc4\x8dnih vrst antilop, tu so skokonoge gazele (Antidorcas marsupialis), pa tudi \xc4\x8drni nosorog, sloni, levi, leopardi in \xc5\xbeirafe.\n_START_SECTION_\nZa\xc5\xa1\xc4\x8dita\n_START_PARAGRAPH_\nEto\xc5\xa1ka kotanja je v celoti v narodnem parku in ima status ramsarskega mokri\xc5\xa1\xc4\x8da mednarodnega pomena in kot ekoregija World Wildlife Fund (Etosha Pan halophytics).'